Fondul european de ajustare la globalizare (FEG) a fost creat în scopul de a acorda sprijin lucrătorilor concediați ca urmare a schimbărilor structurale majore în configurația comerțului mondial. FEG a fost creat prin Regulamentul (CE) nr. 1927/2006, pentru a concilia avantajele globale ale liberalizării comerțului pe termen lung, sub forma creșterii și ocupării forței de muncă, cu efectele negative potențiale ale globalizării pe termen scurt, în special asupra ocupării forței de muncă în ceea ce privește lucrătorii cei mai vulnerabili și mai puțin calificați. FEG cofinanțează măsurile de politică active privind piața forței de muncă adoptate de statele membre pentru a-i sprijini pe lucrătorii concediați să se repoziționeze pe piața forței de muncă și să găsească noi locuri de muncă. FEG completează măsurile de pe piața națională a forței de muncă în cazurile în care procesele de concediere colectivă bruște exercită o presiune foarte mare asupra serviciilor publice de ocupare a forței de muncă. Acesta poate oferi o abordare mai personalizată și specifică pentru lucrătorii concediați cei mai vulnerabili.

Pachetul de servicii individualizate pe care statele membre îl pot propune lucrătorilor concediați este la latitudinea statelor membre, atât timp cât pachetul respectă dispozițiile regulamentului. Prin urmare, suma solicitată pentru fiecare lucrător afectat poate să varieze în funcție de gravitatea concedierii, de situația pieței forței de muncă afectate, de circumstanțele individuale ale lucrătorilor vizați, de măsurile deja prevăzute de statul membru și de costul furnizării serviciilor în statul membru sau regiunea în cauză. Acest lucru explică motivul pentru care cuantumul sprijinului FEG propus pentru fiecare lucrător în 2013 și 2014 a variat de la aproximativ 1 152 EUR la puțin peste 6 675 EUR, cu o medie de 3 352 EUR per lucrător.

Noul regulament reintroduce criteriul crizei, astfel încât o cerere pentru sprijin FEG poate fi justificată de criza economică și financiară actuală sau viitoare. De asemenea, regulamentul extinde domeniul de aplicare al FEG, lucrătorii cu contracte temporare și lucrătorii independenți devenind eligibili pentru sprijin. Pentru a sprijini punerea în aplicare a garanției pentru tineret, noul regulament conține o derogare, valabilă până la sfârșitul anului 2017, care permite includerea NEET în regiunile eligibile în cadrul Inițiativei privind ocuparea forței de muncă în rândul tinerilor (YEI). De asemenea, noul regulament limitează măsurile în temeiul articolului 7 litera (b) (de exemplu, alocații și stimulente) la 35 % din costurile totale, în timp ce granturile antreprenoriale sunt limitate la 15 000 EUR per lucrător. Noul regulament introduce, de asemenea, termene menite să scurteze timpul necesar de la momentul depunerii cererilor până la adoptarea deciziei de mobilizare de către Parlamentul European și Consiliu.

Rata medie de execuție a bugetului pentru cazurile lichidate a fost de 49,8 %, cu variații foarte mari cuprinse între zero și absorbția completă a bugetului. Suma totală a fondurilor necheltuite rambursate Comisiei pentru cele 34 de cazuri a fost de aproximativ 67,1 milioane EUR (50,2 % din contribuțiile FEG la cazurile respective).

Conform articolului 28 din Acordul interinstituțional din 17 mai 2006, care stabilește cadrul bugetar al FEG până la sfârșitul anului 2013, FEG nu poate depăși o sumă anuală maximă de 500 de milioane EUR (în ceea ce privește creditele de angajament). Suma respectivă poate proveni din orice marjă existentă sub plafonul global de cheltuieli pentru exercițiul precedent și/sau din credite de angajament anulate din cele două exerciții anterioare, cu excepția celor de la rubrica 1B din cadrul financiar. Suma de 500 de milioane EUR a fost pusă la dispoziție pe linia de rezervă FEG în 2013. Articolul 12 din Regulamentul (UE, Euratom) nr. 1311/2013 al Consiliului stabilește plafonul financiar anual maxim pentru perioada 2014-2020 și permite utilizarea FEG până la o sumă maximă anuală de 150 de milioane EUR (prețurile pentru 2011). În 2014, acest lucru a însemnat că au fost puse la dispoziție credite de angajament în valoare de 159 181 000 EUR pe linia de rezervă FEG. Creditele de angajament pentru contribuțiile acordate în ambii ani au fost transferate din rezerva FEG către linia bugetară FEG după aprobarea fiecărei cereri de către autoritatea bugetară.

În 2014, Comisia a urmărit să simplifice și mai mult lucrurile, prin includerea FEG în sistemul de comunicare IT al Comisiei și al statelor membre, și anume sistemul comun de gestionare partajată a fondurilor (SFC). În viitor, statele membre vor folosi acest sistem pentru a depune cereri online, printr-un proces ghidat de depunere a cererilor. Acest lucru ar trebui să conducă la depunerea unor cereri mai corecte și mai complete, facilitând pregătirea propunerii de către Comisie și raportarea rezultatelor FEG. Procedura îmbunătățită ar trebui să reducă suplimentar timpul necesar din momentul în care o cerere este depusă de un stat membru până când propunerea prezentată de Comisie este adoptată de Parlamentul European și Consiliu.

A 11-a, a 12-a, a 13-a și a 14-a reuniune a grupului de experți al persoanelor de contact ale Fondului european de ajustare la globalizare, care sunt corespondenții statelor membre pentru FEG, au avut loc în martie și octombrie 2013 și, respectiv, în martie și octombrie 2014, la Bruxelles. O parte din fiecare reuniune a fost dedicată discutării propunerii Comisiei privind un regulament FEG care să vizeze cadrul financiar multianual 2014-2020, negocierilor cu privire la propunerea din cadrul Parlamentului European și al Consiliului, precum și aspectelor legate de viitoarea punere în aplicare. În plus, membrii au fost informați cu privire la evaluarea ex-post a FEG pentru perioada 2007-2013, precum și cu privire la o serie de alte puncte de pe ordinea de zi.

Astfel cum se arată în tabelul 2 din anexă, Spania este statul membru care a prezentat cel mai mare număr de cereri de finanțare FEG (20 de cereri), urmată de Țările de Jos (16 cereri), Italia (12 cereri) și Danemarca (10 cereri). Până la 31 decembrie 2013, opt state membre nu solicitaseră încă sprijin FEG: Estonia, Cipru, Letonia, Luxemburg, Ungaria, Slovacia, Regatul Unit și Croația (care a aderat la UE la 1 iulie 2013).



Graficul 2:

Sume FEG solicitate pentru fiecare stat membru pentru perioada 2007-2014

în milioane EUR

În perioada 2007-2014, o sumă totală de 561,1 milioane EUR a fost solicitată din FEG de un număr de 20 de state membre (a se vedea, de asemenea, tabelul din anexa 2, care oferă o privire de ansamblu). Franța a solicitat cea mai mare sumă de cofinanțare din FEG (84,6 milioane EUR pentru șapte cereri), fiind urmată de Irlanda (67,3 milioane EUR pentru nouă cereri), Danemarca (63,7 milioane EUR pentru 10 cereri) și Italia (62,5 milioane EUR pentru 12 cereri).



Graficul 3:

Numărul de lucrători vizați per stat membru, 2007-2014

Franța este statul membru care a solicitat asistență FEG pentru cel mai mare număr de lucrători concediați (15 454 pentru 7 cereri), urmată de Spania (14 863 pentru 20 de cereri), Italia (13 367 pentru 12 cereri) și Germania (11 957 pentru 9 cereri). În alte 13 țări, numărul a variat de la peste 1 800 în Polonia la aproape 11 000 în Irlanda. În fiecare dintre cele trei state membre rămase care au depus cereri, mai puțin de 1 000 de lucrători au făcut obiectul cererilor.



Graficul 4:

Numărul de cereri în funcție de sector (NACE Rev. 2) pentru perioada 2007-2014

În perioada 2007-2014, FEG a primit cereri pentru lucrătorii concediați din 45 sectoare (a se vedea, de asemenea, prezentarea generală din anexă). Cele mai multe dintre sectoarele implicate proveneau de la industrii prelucrătoare, dar sectorul construcțiilor și cel al serviciilor au fost, de asemenea, reprezentate. Patru sectoare prelucrătoare au înregistrat cel mai mare număr de cereri: industria autovehiculelor (20 de cereri sau 15 % din total), urmată de mașini și echipamente (13 cereri sau 10 % din total), de produsele textile (11 cereri sau 8 % din total) și de tipărire (9 cereri sau 7 % din total).

Aproximativ 6 % (8 cereri) au vizat lucrători din industria construcțiilor definită în sens larg ca acoperind construirea de clădiri, lucrări de construcții specializate și activități de arhitectură și de inginerie. În cazul în care ar fi incluse, de asemenea, sectoarele conexe precum materialele de construcție, tâmplăria/dulgheria și ceramica, cifra ar crește la 13 cereri sau aproximativ 10 % din cereri. Pentru mai mult de jumătate din sectoarele implicate (28 dintre cele 45 de sectoare), FEG a primit o singură cerere.



Graficul 5:

Numărul de lucrători vizați per sector (NACE Rev. 2) pentru perioada 2007-2014

Cele 134 de cereri depuse de 20 de state membre au vizat un total de 122 121 de lucrători concediați. Sectoarele vizate au fost, în primul rând, industria autovehiculelor, cu aproape 29 000 de lucrători vizați (23,0 % din totalul cererilor depuse), urmată de telefoane mobile (aproape 12 000 de lucrători vizați sau 9,4 % din totalul cererilor depuse), de textile (puțin peste 11 500 de lucrători vizați sau 9,2 % din totalul cererilor depuse) și de sectorul mașinilor și echipamentelor (aproape 10 000 de lucrători vizați sau 8,0 % din totalul cererilor depuse).

Graficul 6:

Suma medie solicitată din FEG per lucrător vizat în funcție de stat membru, 2007-2014

EUR

Graficul 6 ilustrează sprijinul mediu acordat din FEG per lucrător vizat în funcție de statul membru. Media pentru cei 122 121 de lucrători vizați de cele 20 de state membre a fost de 4 060 EUR. Sprijinul FEG per lucrător vizat a fost cel mai mare în Austria și în Danemarca, ridicându-se la aproximativ 14 000 EUR și, respectiv, la 10 000 EUR. În schimb, în Lituania, Slovenia și Republica Cehă, sprijinul solicitat a fost mai mic de 1 000 EUR per lucrător.

6.Concluzie